钦定古今图书集成/明伦汇编/氏族典/第235卷 > 张范〈弟承 昭〉
## 钦定古今图书集成/明伦汇编/氏族典/第235卷 > 张范〈弟承 昭〉

按《魏志张范传》：“范字公仪，河内修武人也。祖父歆，为
汉司徒。父延，为太尉。太傅袁隗欲以女妻范，范辞不
受。性恬静乐道，忽于荣利，征命无所就。弟承，字公先，
亦知名，以方正征，拜议郎，迁伊阙都尉。董卓作乱，承
欲合徒众，与天下共诛卓。承弟昭时为议郎，适从长
安来，谓承曰：‘卓阻兵而无义，固不能久，不若择所归
附，待时而动’。”承然之，乃解印绶，与范避地扬州。袁术
备礼招请，范称疾不往，遣承与相见。术问曰：“孤以土
地之广，士民之众，欲拟迹高祖，何如？”承对曰：“在德不
在强。”术不悦，承去之。太祖平冀州，遣使迎范，范以疾
留彭城，遣承诣太祖，太祖表以为谏议大夫。太祖自
荆州还，范得见于陈，以为议郎，参丞相军事，甚见敬
重。范救恤穷乏，家无所馀，赠遗无所逆，亦终不用。及
去，皆以还之。建安十七年，卒。魏国初建，承以丞相参军祭酒领赵郡太守，政化大行。太祖将西征，征承参
军事。至长安，病卒。